Åtte norske nettleverandører er i Oslo tingrett pålagt å blokkere tilgangen til en rekke piratnettsteder, blant dem Pirate Bay.

Avgjørelsen kommer etter at norsk filmbransje, sammen med de største, internasjonale produsentselskapene saksøkte norske internettleverandører og piratnettsteder.

Til sammen elleve norske og internasjonale aktører innen film- og musikkbransjen saksøkte de åtte norske internettleverandørene, blant dem Telenor, Get og NextGenTel.

Innehavere av åtte piratnettsteder, blant dem The Pirate Bay, Extratorrent, Viooz, er dømt til å betale sakskostnader.

Rettighetsalliansen har dermed fått medhold på alle punkter i sitt søksmål i dommen som ble lagt ut onsdag ettermiddag.

Dommen innebærer at en rekke store nettleverandører vil stenge tilgangen til sider der du kan laste ned film og musikk ulovlig. (©NTB)